Varnarmálaráðherra Noregs hefur sagt af sér embætti eftir að hafa viðurkennt að hafa átt í nánu sambanndi við mun yngri konu. Hann neitar þó að hafa verið í valdastöðu gagnvart henni.
Jonas Garh Store, forsætisráðherra Noregs, staðfesti á blaðamannafundi í morgun að hann hefði fengið uppsagnarbréf Odds Rogers Enoksen, varnarmálaráðherra landsins í hendur. Norska dagblaðið Verdens Gang hafði greint frá því að Enoksen hefði átt í áralöngu sambandi við konu sem hann kynntist á viðburði í Norður-Noregi árið 2005 og hittust þau aftur þegar hún kom í skólaferð á norska þingið sama ár, þá aðeins átján ára gömul. Hún lýsti því í blaðinu að hún hefði haft mikinn áhuga á stjórnmálum og verið með stjörnur í augum þegar hún hitti Enoksen. Að sögn konunnar hittust þau að minnsta kosti tólf sinnum á skrifstofu hans á árunum 2006 til 2007.
Enoksen viðurkennir í samtali við Verdens Gang að hún hafi komið á skrifstofuna á þessum tíma en segir þau ekki hafa orðið náin fyrr en árið 2007 þegar hann hætti í ríkisstjórn. Hann baðst afsökunar en sagðist ekki hafa verið í valdastöðu gagnvart henni. Ekki liggur fyrir hver tekur við embætti varnarmálaráðherra.

Varnarmálaráðherra Noregs hefur sagt af sér embætti eftir að hafa viðurkennt að hafa átt í nánu sambandi við mun yngri konu, sem hófst eftir að hún kom í heimsókn með skóla sínum á norska þingið, þá aðeins átján ára.